Հավելված

ՀՀ կառավարության

\_\_\_\_\_\_\_\_\_\_\_\_\_թ. \_\_\_\_\_\_\_\_որոշման

ԿԱՐԳ ԵՎ ՊԱՅՄԱՆՆԵՐ

ԿԱՄԱՎՈՐ ԲԺՇԿԱԿԱՆ ԱՄԼԱՑՄԱՆ ԻՐԱԿԱՆԱՑՆԵԼՈՒ

I. ԸՆԴՀԱՆՈՒՐ ԴՐՈՒՅԹՆԵՐ

1. Կամավոր բժշկական ամլացումը՝ վիրաբուժական միջամտություն է, որը կիրառվում է որպես մշտական բեղմնականխման եղանակ և կատարվում է միայն կամավոր սկզբունքով՝ չափահաս անհատի (ամուսինների) իրազեկված համաձայնության դեպքում: Կամավոր բժշկական ամլացումն կարող է իրականացվել անհատի ցանկությամբ կամ բժշկական ցուցումներով` անհատի գրավոր իրազեկված համաձայնությամբ, իսկ դատարանի կողմից անգործունակ կամ սահմանափակ գործունակ ճանաչված անձանց` բժշկական ցուցումներով ամլացումը` դատարանի որոշմամբ:

2. Կամավոր բժշկական ամլացումը սեռական օրգաններում հղիացումը բացառող փոփոխությունների ստեղծումն է, որը հիմնականում իրականացվում է վիրաբուժական եղանակով: Վիրաբուժական ամլացման համար բնորոշ է արդյունքի կայունությունը և հարաբերական անդարձելիությունը:

3. Տղամարդկանց մոտ վիրաբուժական կամավոր բժշկական ամլացման միջամտությունը սերմնածորանների փոշտային հատվածի մասնակի հատումն է , իսկ կանանց մոտ` արգանդափողերի կապումը և հատումը:

4. Բժշկական ամլացումը կամավոր է, այն իրականացվում է քաղաքացու գրավոր դիմումի (տեղեկացված համաձայնության) առկայության դեպքում: :

II. ԲԺՇԿԱԿԱՆ ԱՄԼԱՑՈՒՄԸ ՎԻՐԱԲՈՒԺԱԿԱՆ ԵՂԱՆԱԿՈՎ ԻՐԱԿԱՆԱՑՆԵԼՈՒ ԿԱՐԳԸ

5. Կամավոր բժշկական ամլացումը թույլատրվում է կատարել միայն հիվանդանոցային պայմաններում բժշկական օգնություն և սպասարկում իրականացնող բժշկական հաստատություններում`

ա) կանանց` մանկաբարձա-գինեկոլոգիական բաժանմունքներում.

բ) տղամարդկանց` ուրոլոգիական բաժանմունքներում:

6. Կամավոր բժշկական ամլացումը նպատակահարմար է, եթե`

ա) քաղաքացին վստահ է, որ այլևս չի ցանկանում երեխաներ ունենալ.

բ) կնոջ մոտ հղիությունն ուղեկցվում է բարձր ռիսկով` առողջական բարդությունների առաջացման առումով (եթե կնոջ մոտ առկա է վիրաբուժական ամլացման հակացուցում, ամլացումը ցուցված է ամուսնուն).

գ) նախընտրելի չեն բեղմնականխման ժամանակավոր եղանակները:

7. Կամավոր բժշկական ամլացումը կարող է կատարվել անձի ցանկությամբ և բժշկական ցուցումներով:

8. Անձի ցանկությամբ ամլացումը կատարվում է,եթե`

ա) կինը 35 տարեկան և ավելի է և ունի երեք և ավելի երեխա.

 բ) կինը 40 տարեկան և ավելի է և ունի առնվազն 2 երեխա

գ) կինը ենթարկվել է եռակի կեսարյան հատման և ունի երեխաներ:

9. Բժշկական ցուցումներով ամլացումը կատարվում է կնոջ համաձայնությամբ, եթե առկա են հիվանդություններ և վիճակներ, որոնք ուղեկցվում են ախտաբանական անդարձելի փոփոխություններով և որոնց դեպքում հղիությունն անհամատեղելի է տվյալ հիվանդության հետ ու սպառնում է կնոջ կյանքին: Բժշկական ցուցումներով ամլացման համար հիմք հանդիսացող հիվանդությունների և վիճակների ցանկը սահմանում է լիազոր մարմինը: Առանձին, ցանկով չնախատեսված դեպքերում որոշումը կայացվում է բժշկական կազմակերպության մշտական գործող հանձնաժողովի որոշմամբ:

10.Կամավոր բժշկական ամլացման հիմնական հակացուցումներն են` սեռական և այլ օրգանների սուր վարակային ու բորբոքային հիվանդությունները և վիճակները: Հիվանդությունների բուժումից հետո ամլացումը կատարվում է սույն կարգի դրույթներին համապատասխան:

11. Կամավոր բժշկական ամլացման վերաբերյալ եզրակացությունը տրվում է ամլացումը կատարող առողջապահական հաստատության գործադիր մարմնի ղեկավարի համապատասխան ակտով ստեղծված մշտապես գործող բժշկական հանձնաժողովի կողմից, գրանցվում է հիվանդության պատմագրում և վավերացվում հանձնաժողովի անդամների կողմից: Առանձին դեպքերում, երբ հանձնաժողով հրավիրել անհնար է (ոչ աշխատանքային ժամ, շտապ և անհետաձգելի վիրահատություններ), թույլատրվում է ամլացումը կատարել առնվազն 2 բժշկի եզրակացության հիման վրա:

12. Առանձին դեպքերում, երբ բացակայում է բժշկական ամլացման որևէ ցուցում, ամլացման վերաբերյալ որոշումը կայացվում է քաղաքացու դիմումի հիման վրա` ամլացումը կատարող առողջապահական հաստատության գործադիր մարմնի ղեկավարի համապատասխան ակտով ստեղծված մշտապես գործող բժշկական հանձնաժողովի որոշմամբ:

13. Կամավոր բժշկական ամլացման կապակցությամբ անաշխատունակության թերթիկը տրվում է ժամանակավոր անաշխատունակության ողջ տևողության համար` ընդհանուր հիմունքներով:

14. Կամավոր բժշկական ամլացման ենթարկված անձանց տրվում է եզրակացություն` կատարված միջամտության վերաբերյալ:

15. Քանի որ կամավոր բժշկական ամլացումն հարաբերական անդարձելի միջամտություն է, ապա այն պետք է լինի կամավոր և դիմողները պետք է տեղեկացված լինեն դրա մասին: Նրանց անհրաժեշտ է տրամադրել բավարար ժամանակ (մեկ ամսից ոչ պակաս) վերջնական որոշում կայացնելու համար, բացառությամբ այն դեպքերի երբ անհնարին է պահպանել ժամկետը(կեսարյան հատում, սույն կարգի 11-րդ կետով սահմանված դեպքեր):

16. Կամավոր բժշկական ամլացմանը ենթարկվելու իրազեկված համաձայնությունը լրացվում է գրավոր` դիմողի ստորագրությամբ: